Det oplyser Rebild Kommune i en pressemeddelse som opfølgning på, at en fast vikar på Svinget lørdag den 11. juli blev konstateret positiv med coronavirus. Alle beboere samt ansatte er med et par dages mellemrum blevet testet to gange for coronavirus. Det er disse test der nu fortæller, at ingen yderligere er smittet med covid-19. - Det har været en fornøjelse at se, hvor godt beredskabet har fungeret. Allerede da jeg blev kontaktet i lørdags var procedurerne for at bremse smittespredning gået i gang. Nu kan vi så konstatere, at ingen yderligere er blevet smittet. Det er vi alle rigtig glade for. Der er god grund til at påskynde den måde både pårørende, beboere, medarbejdere og ledere har tacklet hele situationen og perioden med uvished om, hvorvidt flere var blevet smittet. Og så vil jeg naturligvis ønske den smittede medarbejder god bedring hurtigst muligt, siger direktør for Pleje og Omsorg i Rebild Kommune, Charlotte Larsen. Dagligdagen for beboerne og medarbejderne på Svinget, som er en afdeling af ældrecentret Teglgårdsminde i Skørping, kan nu vende tilbage til det normale, herunder muligheden for at få besøg af pårørende igen. Der er i alt syv beboere og 21 ansatte på Svinget, som rent fysisk er adskilt fra ældrecentret Teglgårdsminde og er beliggende på en anden adresse i Skørping midtby.

Opsummering:
Efter at de sidste test for coronasmitte er afsluttet på Svinget i Skørping, kan Rebild Kommune konstatere, at kun den medarbejder, der blev testet positiv i slutningen af forrige uge, er smittet. Alle øvrige test af beboere og personale er negative.